རྡོ་འབུམ་གྱི་ཆགས་ཚུལ་ལ་བལྟས་ན།རྒྱ་ལམ་མ་ལས་གོང་འདི་ན་ནི་དད་ལྡན་རྣམས་ཀྱི་ཕྱག་སྐོར་བྱེད་ས་ཞིག་ཡིན་ཐག་ཆོད་མོད།དུས་ཀྱིས་དེད་པས་བོད་མི་རྣམས་རིམ་བཞིན་རྒྱང་དུ་བཀྱེས་ཏེ་རྡོ་འབུམ་ནི་ཁེར་རྐྱང་དུ་ལྷགངས་རྡོ་རེ་རེའི་སྟེང་གི་སྔོ་དྲེག་རྣམས་བཀོག་སྟེ་ལག་པས་འབྲུ་དྲུག་གི་ཡིག་གཟུགས་ལ་བྱིལ་བྱིལ་བྱེད་དུས།དད་པ་རིས་སུ་བརྐོས་ཏེ་བསྔོ་སྨོན་ས་གཞིར་བཅོལ་བའི་གནའ་མི་ཚོ་ལ་ལག་འཇུ་བྱེད་པ་དང་འདྲ།རྡོ་འབུམ་གྱི་གཟུངས་སྔགས་རེ་རེ་ཕྱི་ལ་མངོན་དུས་གྲོང་སྟོད་དུ་ཆགས་པའི་རི་འགོ་ནས་ཁ་རྦབ་ཆད་དེ་འབྲུག་གྲག་པ་ལྟ་བུའི་ལྡིར་སྒྲ་ལན་དུ་མར་གྲག་པ་ནི།ཡུལ་དུས་གཉིས་ཀྱིས་བསྒྲིབས་པའི་ལོ་རྒྱུས་ཀྱི་ཟིན་ཐོ་བོད་མི་ཞིག་དང་ཐོག་མར་འཕྲད་པའི་རྟེན་འབྲེལ་ཡིན་ལ།ཆུ་བོའི་ཕར་རོལ་དང་རི་བོའི་རྒྱབ་ཕྱོགས་སུ་སོང་བའི་རིགས་རྒྱུད་ཅིག་ལ་འབོད་སྐུལ་བཏང་བའང་ལོས་ཡིན།